HKGK - vry vertaal as "Hier kom Jelse Moeilikheid"
Last Updated on Wednesday, 27 May 2009 11:23	Written by Gideon van Zyl	Monday, 25 May 2009 13:41
HKGK – of soos 'n vriend van my altyd gese het – hier kom helse moeilikheid. Noord-Korea is alweer in die nuus en die keer is dit oor… hulle is alweer stout. Ons gunsteling Internasionale hanswors – Gerhard W Bos – het hulle deel van daai elite-klub die "Axis of Evil" gemaak, en hulle wil maar eenvoudig nie ophou om hulself in die nuus in te tantrum nie. Die keer deur te stel dat hulle 'n tweede atoombom ontplof het. My eerste gedagte toe ek dit gehoor het was waar hulle plek gaan kry in Noord-Korea om 'n atoombom te ontplof? Hulle land is nie baie groter as Oom Angus se aartappelplaas nie, en uiteraard het atoombomme negatiewe gevolge vir onder andere die genetiese lewensvatbaarheid van jou bevolking. Verdere navorsing (lees Google), het aan die lig gebring dat hulle dit ondergronds gedoen het (so 'n bietjie soos ons vorige regering gedoen het in die Kalahari). Ek dink nie dat die kerntoetse wat ons gedoen het enigiets te make het met die ontstaan van sokkie musiek in Suid-Afrika kort daarna nie, maar uiteraard sal die ontstaan van vyf duisend nuwe platemaatskappytjies in mense se agterjaarte in Noord-Korea 'n definitiewe aanduiding wees dat mens nie langer die gerugte (gerugte is dat die gerugte versprei word deur die CIA) kan ignoreer nie.
Vandag gaan daardie internasionale kommitee wat dink dat hulle die wereld beheer bymekaarkom in 'n noodsitting oor die situasie. Die vaste lede van die gebrek-aan-veiligheidsraad sal dan weer moet besin oor wat hulle kan doen om Pyonyang weer in lyn te probeer kry. Die grootste uitdaging is uiteraard om ooreenstemming te kry oor wat om te doen. Ek dink dat Engeland na Irak nog steeds nie gaan lus wees vir oorlog nie, en gaan voel dat Pyonyang baie hard mee geraas moet word. Die Franse sal hul hande in die lug gooi en Korea van allerhande aaklighede beskuldig soos dat hulle hul steak te gaar maak, en dan 'n middagslapie vang na middag-reses. Die Russe sal lank daaroor nadink oor 'n bottel vodka en dan hul hoeveelheid atoomwapens stilletjies verdubbel sodat hulle Korea heeltemal van die planeet kan afvee as dit nodig sou word. China gaan klein plastiek atoombom modelletjies maak wat in Noord-Korea verkoop kan word as kaggelkakkies vir toeriste. Amerika sal 'n handelsmissie stuur na Pyonyang en probeer om hulle te oortuig dat hulle 'n McDonalds in elke voorstad sal bou as die Noord-Koreane ophou om bomme te maak. Die Suid-Afrikaanse ANC-afvaardiging sal enige sprake van sanksies ten sterkste afkeur op gronde daarvan dat sanksies nie werk nie en net die armes benadeel. Dit het net ind ie geval van Suid-Afrika gewerk, omdat... omdat... aag jel – ek het weer vergeet waarom die groot oorwinning deur sanksies gekom het.
Wat dink julle gaan gebeur van hier af? Dink julle dat ons 'n internasionale krisis ingaan van wereldoorlog proporsies? Dink julle dat hierdie Armageddon word? Dink julle die Amerikaners sal weer 'n Irak (waar is daai wapens van massavernietiging nou weer weggesteek) aangaan? Wat sal die Duitsers doen – weer nie oorlog wil maak nie? En dan natuurlik – wat van die Japanners – as die enigste land in die wereld wat al aangeval is met 'n atoomwapen en binne trefafstand van Noord-Korea is – sal hulle net stilsit terwyl Noord-Korea al meer aggressief word?
Swiegers by Steak 'n Ale, Oefen, Oefen, Oefen
Last Updated on Monday, 25 May 2009 13:47	Written by Gideon van Zyl	Sunday, 24 May 2009 00:01
André Swiegers by Steak 'n Ale
Gisteraand (Vrydagaand) het ek en my Susanna gaan kuier by Steak 'n Ale om André Swiegers te gaan luister. Die laaste keer toe ek by 'n show van André bygewoon het was toe ek nog in Doebai gewoon het – in 2007.
Soos gewoonlik was Charlene van Steaks weer die perfekte gasvrou en het moeite gedoen om by elkeen van haar gaste uit te kom. Die fenomeen van Steak 'n Ale is miskien 'n voorbeeld vir al die nuwe venues wat probeer om oop te maak en te oorleef. Daar is baie redes waarom Steak 'n Ale nog steeds aan die gang is na al die jare. Charlene en haar gasvryheid wat elke gas spesiaal laat voel is een. Nog 'n komponent is die musikante wat daar optree. Daar is altyd 'n mengsel van ou en nuwe talent. Gaan kyk op hul webblad – Anton Goosen, Brenda Burnit, André Swiegers, Silver Creek, Mel Bothes, - jy kan aangaan en jy syl sien dat dit is almal musikante. Mense wat live musiek met regte musikante maak. Jy kan enige aand gaan wanneer daar live musiek is, en jy sal jouself geniet. Dan die mense wat daarnatoe gaan. Die mense is musiekliefhebbers. Hulle waardeer, applous, en raak betrokke by dit wat op die verhoog aangaan. En dit bly altyd, altyd 'n persoonlike ervaring. Steak 'n Ale in Bothalaan Centurion is in kort een van my gunstelik plekke om te wees. En Charlene betaal my nie om dit te sê nie.
Toe ons aangekom het by die venue het ons vriende van ons raakgeloop – Rilette Meyer is 'n vryskut joernaliste wat die eerste artikel oor my met my terugkeer geskryf het in manwees. Ons het sommer dadelik gekliek en loop mekaar gereeld raak by musiekgeleenthede. André het so net voor 9 opgegaan en saam met sy twee seuns – Jean en Emile opgetree. Jean speel die dromme deesdae en Emile kitaar. Die vertoning was intiem en voortreflik met André se skertsende humor tussen van sy treffers en minder bekende songs deur. Hy trek die gehoor in sy musiek in met staaltjies oor die agtergrond van liedjies (gewoonlik met een of ander vrou erens betrokke), en lewer dan die vertoning wat ons aan sy lippe laat hang – nie deur deur die pretensieues weg te volg nie, maar deur intelligente musiek (hier leef meer as drie akkoorde) met skerp lirieke wat erens aanklank het met hoe ek dink. Ek beskou André as een van ons vooraanstaande musikale vakmanne, en ek voel (soos met ander van ons top musikante) dat hy nie die erkenning kry wat hy verdien nie.
Ons het uiteindelik so teen 12-uur weggekom by Steaks en beide Susan en ek het onself geniet en definitief gevoel dat elke oomblik van die aand spesiaal was. Dankie Charlene van Steak 'n Ale dat jy top musikante die platform gee om gehoor te word en dankie André dat jy jou talent met ons kom deel het.
Dinsdagaand speel ek saam met Murg by die Battle of the Bands. Ons het Donderdag gerepeteer en weer vanoggend – van 9-uur tot 1-uur vanmiddag. Ons hoef net drie liedjies te speel in die eerste rondte, maar ons voel tog dat ons dit goed ingeoefen wil wees. Die liedjies wat ons gaan speel is drie van my nuwe liedjies – "Konings Kantel", "Arbeie en Room" en "Ek is hier om te bly". Ek hoop hulle is reg vir ons styl daar by die kompetisie. Hou vir ons duime vas en as julle in die omgewing is, kom ondersteun ons asseblief.
More is Sondag, en ons gaan net rus. Dit is in elk geval die plan. Daar is so veel om te doen, maar ons sal kyk wat daarvan sal gedoen kan word sonder om ons Sabbatsrus te erg te versteur.
Ek het vanmiddag saam met my keyboardspeler - Jacques Sutton (ook bekend as Slangvel Sutton) en sy familie en vriende rugby gekyk. Rugby is ' pragtige sport wat ek met entoesiasme volg, en dit was wel koning-rugby wat opgedis was in die wedstryd tussen die Bulls en die Crusaders. Veels geluk aan die Bulls en hul ondersteuners met hul plek in die final!
Radio Platorand, Tswane - die Heilige koei, Die twee Zuma's
Last Updated on Monday, 25 May 2009 19:35	Written by Gideon van Zyl	Friday, 22 May 2009 11:46
Radio Patorand onderhoud
Gister was interessant. Baie interessant. Ek was gister by 'n Studio in Silverton waar hulle die onderhoud met Rea (met 'n e le Roux vir Radio Platorand) opgeneem het. Dit was vinnig en effektief in die kassie en sal as Radio Platorand se Ster van die Week uitgesaai word. Ons weet nie wanneer dit sal uitgesaai word nie, maar dit is 'n mooi onderhoud (volgens my). Ek sal julle op hoogte hou met die uitsaaidatums.
Vanmore kry ek toe uiteindelik weer kans om 'n bietjie te koerant, en o wee – dit is maar die normale ding vir 'n weeksdag by News24.
Die Heilige Koei vra duur vir haar melk
Eerste "goeie" nuus vir die dag is dat krag in die ewig-ontwykende Tswane (vir die naamveranderende burgermeester in elk geval) gaan opgaan met meer as 30%. http://jv.news24.com/Beeld/Suid-Afrika/0,,3-975_2520527,00.html Net om almal nog gelukkiger te maak om in die land van die heilige koei te woon, gaan eiendomsbelasting, water en sanitasie-dienste met 13% styg en Vullisverwydering met 17%. Ek weet nie of dit net ek is nie, maar vir 'n regering wat probeer voorgee dat hulle omgee vir hul kiesers, lyk dit vir my 'n erg verdagte ding om te doen. Of miskien is dit 'n manier om al julle Pretorianers te straf wat nie vir die ANC gestem het in die vorige verkiesing nie? Ek sien dat dit nou die manier is wat besigheid gedoen word. Die ANC is glo ook nou besig om die DA te straf vir "beledigende" opmerkings oor onse Prez. http://www.news24.com/News24/South_Africa/Politics/0,,2-7-12_2520386,00.html . As straf vir Zille se uitlating dat Jacob Zuma sy vrouens blootstel aan moontlike besmetting met VIGS as gevolg van sy klaa rblyklike voorliefde vir wyfies met VIGS en daarmeegepaardgaande kreatiewe voorkomingsmaatreels. Dit smaak my dat robuuste politiek net goed is wanneer dit bedryf word deur ons almal se gunsteling jeugleier.
Dudu se paartie
Gepraat van Sy Edele die Prez-till-Jesus-comes – ek sien dat sy dogter-uit-een-van-sy-sewe-huwelike, Duduzile Zuma so hard gewerk het aan pappie se verkiesingsveldtog dat sy 'n lekker verjaardagpaartie gehou het. 'n Verjaardagpaartie van so R 400 000. http://jv.news24.com/Beeld/Suid-Afrika/0,,3-975_2520492,00.html – die heersende Lord of the Flies, Julius was ook daar – met nog 600 van h aar beste vriende. Een van my persoonlike gunstelinge vir so 'n eerste-generasie-na-bevryding soiree moet sekerlik José Eduardo dos Santos ( die president van daardie ander vrug van die rewolusie – Angola) se dogter, Malva. Lank lewe die rewolusie! Geregtigheid en gelykheid vir almal! Duduzile is natuurlik 'n "sakevrou" en dit is waarom sy 'n soiree kan hou vir 600 mense. Misterieus genoeg kan die organiseerder nie vertel wie daarvoor betaal het nie. Terloops – dit is dieselfde Duduzile wie se getuienis in die hof deurslag gegee het tot Meneer Prez se vryspraak vir die verkragtingsaak so 'n paar jaar gelede. Ek wonner nou maar net. Hoe is dit dat die arme bloedjie so uitgeput was na pappie se verkiesing as 'n sakevrou beskryf kan word. As jy maande lank verkiesingsdinge doen is daar mos nie tyd vir sake nie? 'n Bietjie Google (ai wat het ons voor Google gedoen) noem dat sy gedurende Zuma se verkragtingsverhoor vir MTN gewerk het, en al wat ek op hierdie stadium op kort kennisgewing kan uitvind, is dat sy in alle berigte as 'n besigheidsvrou gelys word en gereeld vir onse Prez vergesel na amptelike funksies. Weet enige van julle watse besigheidsvrou die Eerste Dogter is? Laat my weet asseblief!
Vanaand gaan ons Andre Swiegers se show kyk by Steak 'n Ale. Sien julle daar!!
Terug van Weggewees, Rea le Roux, Swiegers en Battle of the Bands
Last Updated on Wednesday, 20 May 2009 12:25	Written by Gideon van Zyl	Wednesday, 20 May 2009 12:12
Besigheid soos normaal
Ek begin nou weer in die ritme van my normale lewe in te kom. DIt is moeilik, maar nie omdat ek nie van my lewe hou soos hy is nie. Dit is moeilik omdat as mens se ritme versteur is, jy so 'n bietjie sukkel om jou ewewig weer terug te kry.
Dus – terug na normale dinge. Vanaand gaan ons weer Liedjieboer toe vir ons normale Woensdagaand gig. Ek rek die definisie van Normaal miskien so 'n bietjie, omdat ek 'n maand laas daar gegig het. Niks vreemds nie, maar met al die April versteurings in programme as gevolg van oudig nie reelmaat aan Woensdagaande by die Liedjieboer nie.
Onderhoud met Rea le Roux
Donderdag gaan ek 'n draai maak in 'n studio in Pretoria waar ons 'n opname gaan maak vir Radio Platorand se Ster van die Week. Dit is 'n advertensie in onderhoud formaat wat dan uitgesaai word oor Radio Platorand. Dan speel hulle 'n paar van my liedjies en ons gesels oor alles waarmee ons besig is op die oomblik. Die onderhoudvoerder is Rea le Roux, en ek dink dit gaan nogal pret wees. Die dilemma vir my is dat ek sort van by verskeie kruispaaie in my loopbaan staan, en nie regtig weet waaroor ons in die kort tydjie kan gesels nie. Murg is nou al 'n jaar lank beskikbaar, maar dit is nie regtig wat ek op die oomblik doen nie. Moet my nie verkeerd verstaan nie – ek skryf nog songs, maar die hele solo ding is nie so veel van 'n fokus vir my op die oomblik nie. Ek geniet dit miskien te veel om 'n deel van ander groot goed te wees. Daar is die akoestiese stelle wat ek saam met David doen wat ek vreeslik baie geniet, daar is die hele ding met Murg wat volgens my groot gaan gaan, en dan is daar al my ander konsepte waaraan ons tussendeur dink en soms ook werk soos die Naak konsepalbum, die Chris de Burgh tribute show wat nog van die grond af moet kom. Dan is daar die opwindende dinge wat ons doen met fotografie – dus daar is te veel om oor te praat. Ek sal julle meer laat weet oor die onderhoud en wanneer dit lugtyd gaan kry en so aan na die onderhoud.
Swiegers by Steak 'n Ale
Vrydagaand gaan ek vir Andre Swiegers ondersteun by Steak 'n Ale. Ek gaan dit nie net doen omdat ek 'n groot fan van sy musiek is nie, maar ook omdat ek dink dat ons as musikante ons goeie liedjieskrywers nie genoeg ondersteun nie. Ook ons Afrikaanse gehoor waardeer ons goeie skrywers nie genoeg nie. Ek wil dus vir julle almal 'n uitdaging stuur hiermee. Probeer om elke maand minstens een goeie skrywer se show by te woon. Daarby bedoel ek nie net een goeie entertainer soos Kurt Darren nie, maar net een skrywer van sielsmusiek. Dit sal miskien nie 'n wilde danspaartie raak nie, maar jy sal jouself geniet en jy sal werklik baie meer daar uit kry as wat jy sou kon dink. Bel gerus Steak 'n Ale en boek.
Klipdrift Battle of the Bands
Die naweek het ons 'n repetisie vir die Klipdrift Battle of the bands. Murg speel Dinsdagaand en ons het julle ondersteuning nodig. Ek meen dink net daaraan – ons is 'n band van ou ballies (okei – Jacques is oud – ek is net soos goeie rooiwyn en die ander is almal youngsters) wat teen die jong generasie wil gaan deelneem in 'n kompetisie om toerusting en 'n platekontrak te wen. Ons het nie een van daai goed nodig nie, maar ons wil deelneem en goed doen en ons eie brand van musiek by gehore uitkry wat nie weet wie ons is of wat ons doen nie. Dit is net R 10-00 vir 'n kaartjie en belowe om die grootste jol te wees waarvoor jy nie toegesluit kan word nie. Kyk by www.wimpie.co.za/klipdrift vir meer inligting
Sien julle almal daar!!!
Ek is verlief
Last Updated on Wednesday, 20 May 2009 10:19	Written by Gideon van Zyl	Tuesday, 19 May 2009 16:49
Ek het haar een Sondagmiddag ontmoet op een van haar soel Lentedae. Ek het my groot geel tas agter my aangesleep na die toonbank wat sy domineer het. Die glimlag was een van opregte verwelkoming wat die uitputting van 'n dag van lughawens en vlieg weggevee het en twintig jaar uit my murg gespoel het. Die "Bona Sera Senor" het musiek gemaak in my ore en die pyn van inboek in haar hotel verlig. Haar gekartelde hare het beweeg sonder dat sy beweeg het. Dit was seker net 'n optiese illusie want wat beweeg terwyl dit nie beweeg word nie? Sy het my beskerm teen my ego se broosheid toe die stelsel nie die maatskappy se kredietkaart wou aanvaar waarmee en wou betaal nie. Dit was geen probleem nie, en nie 'n vernedering nie, net 'n telefoonoproep wat die tegniese probleem opgelos het.
Ek het haar gesien in haar vrolike Somersoggend toe sy met haar bromponie in die Piazza de Colosseum verbygerits het. Ek het by die Royal Café gesit en 'n yskoue Nastro Azzurro gebruik om my bestand te maak teen die hitte terwyl sy die Piazza besit het. Niemand het gedurf om haar kleim te betwis nie. Ek het haar weer gesien met 'n piekniekmandjie langs die Tiber waar sy 'n bottel Chiante met'n minnaar gedeel het. Haar lag het weerklink van die Isola Teberina tot waar ek van die Ponto Palatino haar skoonheid probeer vaslê het
Sy het verby my gestap in haar Herfs saam met haar vriendinne, en nog steeds die mans se koppe laat draai met haar magnetiese skoonheid. Sy het hulle ignoreer met die selfvertroue wat net skoonheid wat dieper le as die vel kan gee. Geen sweem van arrogansie nie, maar tog het haar heupe vertel van Boticelli en Bocelli. Die oomblik waar sy vasgenael gestaan het voor die beelde van haar Lente kon ek sien hoe inspirasie weerspieël word deur inspirasie. Hoe druk mens dit uit in woorde waar kuns nie eens reg kan laat geskied aan vervloë jeug nie?
Voor my vlug terug het ek haar sien dans tussen die kolomme van die Sint Petrus Plein, met haar arms wyd oopgegooi met die belewenis van haar eie Winter. Die wysheid van antieke geloof, die struktuur van beleë kultuur, die oorblyfsels van twee en 'n half millenia kan haar nie keer om haarself te vernuwe en oor en oor haarself uit te vind nie. Die Madonna, die Kind, Romulus en Remus wat beskerm is deur die wolf.